Beluský, Martin, poslanec NR SR (2022-03-16):
Ďakujem za slovo, pán podpredseda. Vážené panie poslankyne, páni poslanci, vážený pán minister, priznám sa, že nemal som v pláne vystúpiť k tomuto bodu, keďže výdavkové limity sú dôležitou súčasťou ústavného zákona o rozpočtovej zodpovednosti a tento zákon o rozpočtových pravidlách verejnej správy má byť len takým v týchto ustanoveniach vykonávacím predpisom, čiže tá dôležitosť tam nemala byť v porovnaní s ústavným zákonom taká veľká, ale prinášame teraz, dúfam, že dočasne, výdavkové limity do tohto zákona, tak nedá mi sa aj k procesu, aj k nejakým ďalším veciam aj vyjadriť. Ten zákon sám osebe bez toho, aby sa novelizoval aj ústavný zákon, nebude úplne dobrým, pretože dôležitejšie teraz z môjho pohľadu sú hlavne tie ustanovenia, ktoré sa týkajú dlhovej brzdy, pretože všetky pásma už dva roky máme prestrelené a je dôležité, aby sme tie pásma aktualizovali, a to sa teraz momentálne nedeje, a tým by som chcel ešte povedať, že ten začiatok procesu prijímania novely toho ústavného zákona, ktorý bol pred jeden a pol rokom, začal podľa mňa dobre. Bola tam širšia politická diskusia, aj sa tie samotné ustanovenia prijímali po nejakej širšej diskusii alebo konsenze, bohužiaľ, tá debata potom, keď prišla do parlamentu, tak vlastne od prvého čítania bola úplne zastavená a ja som viackrát vyzval aj ministra financií, aby sme ten priestor využili, kým sa rokuje, na to, aby sme skonsolidovali tento ústavný návrh zákona o tie nové výdavkové limity a znovu ho predložili do medzirezortného pripomienkového konania, pretože si myslím, že by to len mohlo priniesť pozitívne návrhy, ktoré by mohli prísť aj zo širšej alebo odbornej verejnosti. Takýmto spôsobom, keď to robíme, tak nielenže obchádzame nejakú odbornú diskusiu, ale myslím si, že aj znižujeme kvalitu samotného návrhu. Včera večer prišiel teda pozmeňujúci návrh, ktorý nie je veľmi rozdielny od toho pozmeňujúceho návrhu, ktorý bol pripravený už predtým, avšak naštudovať si podrobne tých 19 strán vyžaduje viacej času a k obsahu bude podľa mňa potrebné ešte otvoriť ďalšiu odbornú diskusiu, pretože za ten krátky čas som tam našiel niekoľko vecí, ktoré podľa mňa bude treba buď dovysvetliť, alebo možno ešte upraviť, aby fungovali v prospech udržateľnosti verejných financií. Verím teda, že, tak ako to bolo povedané aj na výbore, že je to vlastne len také dočasné riešenie to zavedenie výdavkových limitov do tohto zákona a v júni sa tie výdavkové limity presunú naspäť do ústavného zákona. Nechcem teraz vyjadrovať nejaké pochybnosti vzhľadom na to, ako ten proces už rok a pol prebieha, ale verím teda, že to tak naozaj bude, že si teraz splníte len nejaký, nejakú úlohu kvôli plánu obnovy a že bude vytvorený priestor na to, aby sme mohli ďalej pokračovať v odbornej diskusii nielen o výdavkových limitoch, ale aj o dlhovej brzde, prípadne o daňovej brzde, ak bude taká požiadavka vznesená. Myslím si, že je veľmi dôležité hovoriť aj o prechode na čistý dlh, aby sme zamedzili tým udalostiam alebo tým veciam, ktoré sa stali v minulosti, kedy len kvôli nejakému zlepšeniu ukazovateľov sa potom rozpúšťali tie likvidné aktíva, aby sme mali možnosť pri takýchto krízových situáciách sa vyhnúť tomu, že potom nemáme k dispozícii prostriedky na to, aby sme napríklad jednorázovo urobili nejaké opatrenia, avšak táto diskusia, si myslím, že bude musieť byť potom prenesená do tej, do toho zákona, ústavného zákona o rozpočtových pravidlách, teda ústavného zákona o rozpočtovej zodpovednosti. Teda, ako som povedal, ja sa k samotnému obsahu nebudem teraz vyjadrovať, avšak ešte raz apelujem na to a aj na vás, pán minister, aby ste do júna vytvorili priestor k ďalšej odbornej debate komplexne, o všetkých týchto troch nástrojoch spoločne a aby sme našli zhodu cez celé politické spektrum, teda nielen koalícia, ale aj opozícia a spravili taký zákon, za ktorý nám budú potom občania Slovenskej republiky vďační. Ďakujem pekne.